钦定古今图书集成/方舆汇编/职方典/第1237卷 > 《武冈州儒林书院记》元·赵长翁
## 钦定古今图书集成/方舆汇编/职方典/第1237卷 > 《武冈州儒林书院记》元·赵长翁

皇元一统区宇，列圣相承，颁玉音，下明诏，崇重学校，
教养人材，惠至渥也。武冈郡僻在万山，一郡三邑庙
学，皆称儒林乡，地名城步砦，自古屯兵，控制嵠峒。其
地八十四团，盘错联络，延袤千里，东邻荆、湘，南通广、
桂，西接古徽，北界大水。其俗居民知书尚义。皇庆二
年，县尹延公承直因公委经其地，目击山川秀丽，民
俗质朴，叹曰：“胜概若此，惜未有申孝弟、明教化以淑
人心者。”言未既，绥真良、赤水图杨再成者，自陈愿捐
己财，刱建书室，招集团峒子弟，立师师之助，化民成
俗之万一。公嘉其志，申于府官，敦勉劝谕，克竟其事。
再成幼知书，长好义，见善明，用心刚，信道笃，不谋利，
刻意儒风，确乎不可拔。爰筮爰卜，乃经乃营，正殿讲
堂，门壁斋庑，墙垣厨湢，内外完具。先圣先师，十哲从
祀，塑绘森严，庙貌相称。耆夙杨景清，普和长老江正
顺，紫阳向善者张茂卿等，向道慕义，亦协力焉。此建
学之大概也。伻来请记，且致辞曰：“殿前一峰，高矗云
表，四山如屏，层环叠拱；一水涟漪，横练映带。堂右古
杏，合抱数围。真天造地设，素王之居也。而今而后，儒
道文风，骎骎昌盛，皆建学之功也。”呜呼！昔为要荒鳞
辏之地，今为申夭燕居之堂，子衿子佩，游息修藏，冠
带如云，弦歌盈耳。化其民为君子士夫，易其俗为礼
义廉耻，乃教之成效也。其可忘县尹延公承直之建
立，与杨再成等刱设之德乎？长翁科录郡庠，适逢盛
举，乐助嘉美，敢不拜手作记！因摭儒林乡名扁曰“儒
林书院。”若夫芹藻生香、苔莱增色，樲棘化为梧槚，荆
榛易为杞梓；雨露所润，日夜所息，栋梁榱桷皆为大
用。称“儒林”命名之意，不无望于后之来者。